2. ปัจจัยความเสี่ยง

ในการดำเนินธุรกิจของบริษัทฯ อาจมีเหตุการณ์ที่ไม่แน่นอนเกิดขึ้น
ส่งผลกระทบในด้านลบต่อการบรรลุเป้าหมายของบริษัทฯ
โดยมีโอกาสเกิดขึ้นได้จากทั้งปัจจัยภายในและภายนอกที่บริษัทฯ ไม่สามารถควบคุมได้
ไม่ว่าจะเป็นความเสี่ยงด้านกลยุทธ์ ด้านการปฏิบัติงานและด้านการเงิน อย่างเช่นในปี 2554
เกิดเหตุการณ์มหาอุทกภัยในหลายจังหวัดของประเทศไทย
ซึ่งส่งผลกระทบต่อการดำเนินงานของบริษัทฯ อย่างที่ไม่เคยประสบมาก่อน
เหตุการณ์ดังกล่าวเป็นความเสี่ยงจากภัยธรรมชาติที่คาดการณ์ได้ยากว่าจะเกิดขึ้นหรือไม่
และจะเกิดขึ้นเมื่อใด แต่ถ้าเกิดขึ้นแล้วส่วนใหญ่จะมีความรุนแรง
ดังนั้นการเตรียมความพร้อมในการรองรับเหตุการณ์ที่อาจเกิดขึ้นเพื่อลดความเสี่ยงที่จะทำให้เกิดความเสียหายและกระทบต่อเป้าหมายของบริษัทฯ
จึงเป็นสิ่งจำเป็นอย่างยิ่งต่อการดำเนินงานของบริษัทฯ บริษัทฯ
ได้มีการแต่งตั้งคณะกรรมการบริหารความเสี่ยง ซึ่งประกอบด้วยผู้บริหารและผู้จัดการฝ่ายต่างๆ
ของบริษัทฯ มีผู้จัดการใหญ่เป็นประธาน เพื่อทำหน้าที่ในการประเมินและวิเคราะห์ความเสี่ยง
รวมทั้งแนวโน้มหรือเหตุการณ์ที่อาจเกิดขึ้นและเป็นอุปสรรคต่อการดำเนินธุรกิจอันมีผลกระทบต่อบริษัทฯ
โดยมีรายละเอียดของความเสี่ยงและมาตรการในการจัดการของบริษัทฯ ดังนี้

1. ด้านวัตถุดิบ

วัตถุดิบหลักที่บริษัทฯ ใช้ในการผลิตคือแผ่นเหล็ก และแผ่นอลูมิเนียม
ซึ่งผู้ขายต้องนำเข้าวัตถุดิบบางส่วนจากต่างประเทศ ในปี 2554
ราคาเหล็กและอลูมิเนียมในตลาดโลกปรับตัวเพิ่มขึ้นเล็กน้อยเนื่องจากความต้องการใช้เหล็กโดยรวมเพิ่มขึ้นไม่มากนัก
ประกอบกับภาวะเศรษฐกิจโลกที่ยังเปราะบางและจีนมีแนวโน้มการบริโภคเหล็กลดลง ดังนั้น
เพื่อลดความเสี่ยงด้านราคาและการขาดแคลนวัตถุดิบที่อาจเกิดขึ้นในอนาคต บริษัทฯ
มีการติดตามราคาวัตถุดิบอย่างใกล้ชิด
รวมถึงการประสานงานกับผู้ผลิตวัตถุดิบให้ผลิตและส่งวัตถุดิบตามกำหนดเวลา
ตลอดจนบริหารสินค้าคงเหลือให้อยู่ในระดับที่เหมาะสมไม่ให้เกิดภาวะเสี่ยงต่อการขาดแคลนวัตถุดิบ
รวมถึงการสร้างสัมพันธภาพที่ดีที่มีมานานกับผู้ขายเหล็ก อลูมิเนียม และเม็ดพลาสติก นอกจากนี้
บริษัทฯ ยังพยายามจัดหาผู้จำหน่ายวัตถุดิบเพิ่มขึ้น และวัตถุดิบที่สามารถใช้ทดแทนได้ในราคาที่ต่ำลง
ทั้งในภูมิภาคเอเซียและยุโรป เพื่อลดความเสี่ยงดังกล่าว

2. เทคโนโลยีของบรรจุภัณฑ์

เทคโนโลยีและรูปแบบภาชนะบรรจุเครื่องดื่มมีการเปลี่ยนแปลงอย่างต่อเนื่อง
เพื่อลดต้นทุนการผลิตและปรับให้เข้ากับวิถีการดำรงชีวิตของผู้บริโภคที่เปลี่ยนแปลงไปจากเดิม
บริษัทฯ ได้ติดตามแนวโน้มของบรรจุภัณฑ์อย่างใกล้ชิด
และให้ความสำคัญกับการพัฒนาเทคโนโลยีการผลิตและรูปแบบผลิตภัณฑ์เพื่อรองรับความต้องการของตลาดอย่างต่อเนื่อง
โดยได้รับความช่วยเหลือและสนับสนุนทางเทคนิคจากบริษัท โตโยไซกัน ไกชา จำกัด และบริษัท
เจแปน คราวน์คอร์ค จำกัด ประเทศญี่ปุ่น รวมทั้งมีการปรับปรุงเทคโนโลยีการทำแบบพิมพ์สีต่างๆ
บนบรรจุภัณฑ์ที่มีความละเอียดและรวดเร็วขึ้น เพื่อตอบสนองความต้องการของลูกค้าได้ดียิ่งขึ้น

3. อัตราแลกเปลี่ยนเงินตราต่างประเทศ

บริษัทฯ มีการนำเข้าวัตถุดิบ เครื่องจักรอุปกรณ์จากต่างประเทศ
และมีการขายสินค้าส่งออกไปยังต่างประเทศด้วย ความผันผวนของอัตราแลกเปลี่ยน
จึงมีผลกระทบทั้งต่อรายได้และต้นทุนของบริษัทฯ ดังนั้น เพื่อลดความผันผวนของอัตราแลกเปลี่ยน
บริษัทฯ จึงใช้เครื่องมือทางการเงิน ได้แก่ Natural Hedging
โดยจัดให้รายจ่ายเป็นเงินสกุลเดียวกับรายได้ให้มากที่สุด
และการทำสัญญาซื้อขายเงินตราต่างประเทศ
เพื่อช่วยลดผลกระทบดังกล่าวในจังหวะเวลาที่เหมาะสม

4. การค้าเสรีและการรวมกลุ่มทางการค้า

นโยบายการเปิดการค้าเสรี โดยเฉพาะประชาคมเศรษฐกิจอาเซียน (AEC) ที่จะจัดตั้งในปี 2558
อาเซียนจะรวมเป็นเขตการผลิตเดียว ตลาดเดียว มีการเคลื่อนย้ายแรงงานและสินค้าอย่างเสรี
จะทำให้การแข่งขันของตลาดภายในประเทศทวีความรุนแรงมากขึ้นจากการเข้ามาของคู่แข่งจากต่างประเทศ
อย่างไรก็ตาม บริษัทฯ ได้เตรียม พร้อมรับผลกระทบดังกล่าว
ด้วยการปรับปรุงคุณภาพผลิตภัณฑ์และควบคุมกระบวนการผลิตอย่างใกล้ชิด
เพิ่มประสิทธิภาพการผลิตและลดต้นทุน รวมถึงขยายฐานการส่งออกให้กว้างขึ้น
โดยเฉพาะประเทศในกลุ่มเอเซียตะวันออกเฉียงใต้ ออสเตรเลีย และนิวซีแลนด์

5. ความเสี่ยงจากภัยธรรมชาติ

ปัจจุบันภัยธรรมชาติได้ส่งผลกระทบต่อผู้คน ธุรกิจ เศรษฐกิจและสังคมรุนแรงมากขึ้น
โดยเป็นเหตุการณ์ที่ไม่อาจคาดเดาได้ว่าจะเกิดขึ้นเมื่อใด และมีความรุนแรงเพียงใด เมื่อปลายปี
2554 บริษัทฯ ต้องตกอยู่ในสถานการณ์น้ำท่วมอันมาจากมหาอุทกภัยครั้งใหญ่อย่างหลีกเลี่ยงไม่ได้
ถึงแม้จะได้เตรียมการป้องกันไว้ในระดับหนึ่งแล้ว อย่างไรก็ตาม
เพื่อเตรียมรับสถานการณ์ที่อาจเกิดขึ้นในอนาคต ในปี 2555 บริษัทฯ
ได้เตรียมงบประมาณและจัดทำแผนงานในการป้องกันน้ำท่วมอย่างจริงจัง
มีการจัดทำรั้วเป็นแนวป้องกันน้ำรอบโรงงาน ปรับปรุงระบบท่อระบาย บ่อพักน้ำ
และระบบสาธารณูปโภคในโรงงาน
รวมทั้งมีแผนในการบริหารจัดการคลังสินค้าและวัตถุดิบอย่างเหมาะสม เพื่อให้มั่นใจว่า บริษัทฯ
มีวัตถุดิบที่เพียงพอและมีสินค้าพร้อมส่งให้ กับลูกค้าได้ ทั้งนี้
เพื่อลดผลกระทบและความเสียหายที่อาจเกิดขึ้นกับบริษัทฯ ให้น้อยที่สุด
และดำรงไว้ซึ่งความต่อเนื่องในการดำเนินธุรกิจอย่างมีประสิทธิภาพและประสิทธิผลสูงสุด